Ejnar Mindedal

Ejnar Mindedal, født Mindedal Rasmussen (19. juni 1892 i Ollerup – 23. december 1975 i Ollerup) var en dansk nyklassicistisk arkitekt. Han blev tilknyttet Gymnastikhøjskolen i Ollerup, som blev oprettet af Niels Bukh. Han var traditionalist i bedste Bedre Byggeskik-skoling, men veg ikke tilbage for at anvendte moderne materialer som beton, fx i gennembrudsværket, svømmehallen i Ollerup, der vandt sølvmedalje ved OL i Amsterdam 1928.

Uddannelse 
Ejnar Mindedal var søn af forstander for Ollerup Håndværkerskole, arkitekt Daniel Rasmussen og Thyra f. Sørensen. Han var i snedkerlære maj 1907 til august 1908, var på Vallekilde Håndværkerskole (under Ivar Bentsen) og Ollerup Håndværkerskole og var elev af billedhugger R. Mogensen i Svendborg. I september 1918 bestod han adgangsprøven til Kunstakademiets Arkitektskole, hvorfra han tog afgang januar 1923. Undervejs var Mindedal ansat hos Louis Hygom 1915-16 og Poul Holsøe 1917-22.

Karriere 
Ejnar Mindedal drev egen tegnestue i Ollerup fra 1923, var arkitekt for Statens Jordlovsudvalg og bygningskyndig rådgiver for Landbrugs- og Indenrigsministeriet 1923-32, forstander for Ollerup Håndværkerskole fra 1932, bygningskonsulent for præstegårde i Svendborg Amt fra 1943, medlem af provstiudvalget for Sunds-Gudme Herreder fra 1945, arkitekt for Vallø Stift fra 1945 samt medlem af bestyrelsen for Teknisk Skoleforening fra 1947. Han var medlem af bestyrelsen for Ollerup Håndværkerskole og for A/S Maskinfabrikken Svendborg, medlem af tilsynsrådet for Sparekassen for Svendborg og Omegn og medlem af Grænseforeningens byggeudvalg

Han modtog K.A. Larssens Legat 1921, sølvmedalje ved de olympiske lege i Amsterdam 1928 og Dronning Alexandras Mindelegat 1931. Han deltog desuden i Charlottenborg Forårsudstilling 1921 og 1929, Charlottenborg Efterårsudstilling 1922 samt de olympiske lege i Paris 1924. Hans rejser bragte ham til de fleste lande i Vest- og Centraleuropa.

Han blev gift 1. oktober 1922 i Bandholm med Margrethe Hansen (1. december 1898 smst. – 8. juli 1978 i Svendborg), datter af førstelærer Georg Christian Hansen og Christine Lund. Han er begravet på Ollerup Kirkegård.

Værker 
 Gymnastikhøjskolen i Ollerup, Svendborgvej 3, Ollerup (1920, facader og vinduer totalt ændret)
 Villa, Øster Skerningevej 6 (1923)
 Gjellerup Valgmenighedskirke, Hammerum (1924, sammen med Daniel Rasmussen)
 Svømmehal, Ollerup Gymnastikhøjskole (1925, sølvmedalje ved OL i Amsterdam 1928)
 Villa, Øster Skerningevej 8 (1925)
 Hammerum Havebrugsskole (1926, sammen med Daniel Rasmussen)
 Kommuneskole i Hågerup (1926)
 Kommuneskole i Kullerup med lærerbolig (1928)
 Lem Sydsogns Kirke ved Ringkøbing (1929-31 sammen med Daniel Rasmussen)
 Staldbygning til Dalum Landbrugsskole, Hjallese (1929, sammen med Daniel Rasmussen)
 Villa, Øster Skerningevej 4 (1931)
 Ollerup Håndværkerskole (1932)
 Præstegård i Ollerup (1935)
 Præstegård i Brenderup (1937)
 Præstegård i Søndersø (1939)
 Præstegård i Pårup (1940)
 Præstegård på Drejø (1942)

Restaureringer og ombygninger 
 Hovedbygningen på herregården Østergård (1924)
 Skellerup Kirke (1924)
 Portbygningen på herregården Hvedholm (1929)
 Nørre Lyndelse Kirke (1930)
 Ellinge Kirke (1930)
 Vissenbjerg Kirke
 Sønder Nærå Valgmenighedskirke (1931, døbefont og dåbsfad 1945)
 Nørre Åby Alderdomshjem (1938)

Projekter 
 Gråsten Landbrugsskole (1928, 1. præmie)
 Horsens Landbrugsskole (1944, præmieret)

Skriftlige arbejder 
 (sammen med Daniel Rasmussen): Lommebog for Bygningshaandværkere, udgivet årligt fra 1920.
 "Landhaandværkets haandværksmæssige og tekniske Udvikling fra Oldtiden til vore Dage", i: Det danske Landhaandværk, II, Byggefagene, 1935, s. 247-402.

Eksterne henvisninger 
 Jesper Harvest, "Ejnar Mindedal Rasmussen", i: Sys Hartmann (red.), Weilbachs Kunstnerleksikon, København: Rosinante 1994-2000.
 
 

Arkitekter fra Danmark
Danskere i 1900-tallet
Nyklassicistiske arkitekter
Skolefolk fra Danmark
Olympiske sølvmedaljevindere i kunstkonkurrencer
Personer fra Fyn
Personer i Kraks Blå Bog (afdøde)
Olympiske sølvmedaljevindere fra Danmark
Deltagere for Danmark ved sommer-OL 1928
Deltagere for Danmark ved sommer-OL 1924